**JAUTĀJUMS:**

2019.gada 11.decembrī Rīgas domes Mājokļu un vides departaments izsludināja atklātu konkursu „Sadzīves atkritumu apsaimniekošanas pakalpojumu nodrošināšana Rīgas pilsētas administratīvajā teritorijā” ar identifikācijas numuru Nr. RD DMV 2019/44 (Turpmāk tekstā - Konkurss). Savukārt 2019.gada 23.decembrī ir iesniegts Iepirkumu uzraudzības birojā iesniegums par Konkursa Nolikumā ietvertām prasībām.

Publisko iepirkumu likuma 71.pants nosaka, ka biroja Komisija izskata iesniegumu mēneša laikā pēc tā saņemšanas Iepirkumu uzraudzības birojā un uzaicinājums uz iesnieguma izskatīšanas sēdi tiek publicēts Iepirkumu uzraudzības biroja tīmekļvietnē vismaz trīs darba dienas iepriekš.

 Atbilstoši Konkursa nolikumam, piedāvājumu iesniegšana šajā Konkursā ir paredzēta 2020.gada 16.janvārī, bet saskaņā ar visu minēto, Iepirkumu uzraudzības birojam ir tiesības iesniegumu izskatīt līdz 2020.gada 23.janvārim. Papildus norādām, ka uz šī lūguma iesniegšanas brīdi, Iepirkumu uzraudzības biroja tīmekļvietnē nav publicēta informācija par plānoto iesnieguma izskatīšanas sēdi.

 Ņemot vērā norādīto, **lūdzam**, pagarināt Konkursa piedāvājumu iesniegšanas termiņu līdz 2020.gada 29.janvārim, kad būs zināms Iepirkumu uzraudzības lēmums vai savlaicīgi, vismaz trīs darba dienas iepriekš, informēt par piedāvājumu iesniegšanu nolikumā noteiktajā termiņā 2020.gada 16.janvārī, lai savlaicīgi tiktu sagatavots Konkursa nolikuma prasībām atbilstošs piedāvājuma nodrošinājums.

**ATBILDE:** Informējam, ka Iepirkuma komisija nolēma piedāvājumu iesniegšanas termiņu atstāt nemainīgu. Piedāvājumu iesniegšanas termiņš ir 2020.gada 16.janvāra plkst. 13:00.

Iepirkuma komisija rīkosies saskaņā ar [Publisko iepirkumu likuma](https://likumi.lv/ta/id/287760-publisko-iepirkumu-likums) (turpmāk - PIL) [68. panta](https://likumi.lv/ta/id/287760-publisko-iepirkumu-likums#p68) septīto daļu un 2017.gada 28.februāra Ministru kabineta noteikumu Nr.107 “Iepirkuma procedūru un metu konkursu norises kārtība” 14.punktu - Pasūtītājs atver iesniegtos piedāvājumus tūlīt pēc piedāvājumu iesniegšanas termiņa beigām atklāta konkursa nolikumā norādītajā vietā un laikā, izņemot [PIL](https://likumi.lv/ta/id/287760-publisko-iepirkumu-likums) [68. panta](https://likumi.lv/ta/id/287760-publisko-iepirkumu-likums#p68) septītajā daļā minēto gadījumu. [PIL](https://likumi.lv/ta/id/287760-publisko-iepirkumu-likums) [68. panta](https://likumi.lv/ta/id/287760-publisko-iepirkumu-likums#p68) septītajā daļā minētajā gadījumā pasūtītājs pircēja profilā publicē informāciju par piedāvājumu atvēršanas sanāksmes atcelšanu un neatver iesniegtos piedāvājumus. Ja iesniegumu izskatīšanas komisija pieņem [PIL](https://likumi.lv/ta/id/287760-publisko-iepirkumu-likums) [71.](https://likumi.lv/ta/id/287760-publisko-iepirkumu-likums#p71) panta otrās daļas 1. punktā minēto lēmumu vai administratīvā lieta tiek izbeigta, pasūtītājs pircēja profilā publicē informāciju par piedāvājumu atvēršanas sanāksmes vietu un laiku, kā arī informē par to pretendentus vismaz trīs darbdienas iepriekš. Ja iesniegumu izskatīšanas komisija pieņem [PIL](https://likumi.lv/ta/id/287760-publisko-iepirkumu-likums) [71.](https://likumi.lv/ta/id/287760-publisko-iepirkumu-likums#p71) panta otrās daļas 3. punktā vai trešajā daļā minēto lēmumu, pasūtītājs neatver iesniegtos piedāvājumus un izsniedz vai nosūta tos atpakaļ pretendentiem.